Source: http://malinovo.sk/web/vseobecne-zavazne-nariadenie-5-2015.php
Timestamp: 2019-01-17 09:02:34+00:00
Document Index: 15390240

Matched Legal Cases: ['§ 6', '§ 9', '§ 9', '§ 9', '§ 9', '§ 9', '§ 9', '§ 9', '§ 15', '§ 7', '§ 7', '§ 10', '§ 14', '§ 3', '§ 5', '§ 7', '§ 7', '§ 7']

﻿﻿ Obec Malinovo - Všeobecne záväzné nariadenie 5/2015
Obec Malinovo v zmysle zákona NR SR č. 178/1998 Z. z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Z. z. o živnostenskom podnikaní v znení neskorších predpisov a v zmysle zákona č. 369/1990 Zb. o obecnom zriadení podľa § 6 odst. 1 vydáva toto
Všeobecne záväzné nariadenie č. 5 /2015
Obce Malinovo
Toto všeobecne záväzné nariadenie (ďalej len VZN) upravuje podmienky predaja výrobkov a poskytovania služieb, práva a povinnosti fyzických a právnických osôb pri predaji výrobkov a poskytovaní služieb na určenom trhovom mieste (trhovisku) v obci Malinovo a oprávnenia orgánov dozoru pri kontrole dodržiavaní tohto VZN.
Trhovým miestom (ďalej len TM) je trhovisko, tržnica, stánok s trvalým stanovišťom, verejné priestranstvo určené na príležitostný trh alebo ambulantný predaj.
Trhovisko je nekryté alebo čiastočne kryté priestranstvo trvale vyhradené na sústredený predaj výrobkov a poskytovanie služieb.
Tržnicou sa rozumie kryté zariadenie trvale účelovo určené na predaj výrobkov a poskytovanie služieb v prevádzkárňach a na prenosných predajných zariadeniach.
Príležitostný trh je predaj výrobkov a poskytovanie služieb na priestranstve dočasne určenom na takýto predaj, najmä jarmoky, sezónne a výročné trhy a predaj vlastných použitých textilných, odevných, športových a iných spotrebných výrobkov v primeranom množstve občanmi medzi sebou.
Ambulantný predaj je predaj v stánkoch s dočasným stanovišťom, predaj na prenosných predajných zariadeniach, predaj v pojazdnej predajni a sezónny predaj na verejnom priestranstve pred prevádzkarňou. Za stánok s dočasným stanovišťom a za prenosné predajné zariadenie sa nepovažuje predajné zariadenie, na ktorého zriadenie sa vyžaduje stavebné povolenie.
Stánok s trvalým stanovišťom je stánok s celoročnou prevádzkou alebo so sezónnou prevádzkou, ktorý je stavbou umiestnenou na verejnom priestranstve a je vlastnený predávajúcim (§ 9 tohto VZN) alebo prenajatý predávajúcemu.
Za trhové miesto sa na účely tohto VZN považuje aj iné ako verejné priestranstvo alebo nebytový priestor, ktorý nie je prevádzkarňou, v ktorom sa uskutočňuje ambulantný predaj alebo príležitostný trh. To neplatí, ak ide o predaj vystavovateľom na veľtrhu alebo výstave alebo ak ide o predajnú akciu.
Predajný čas je čas, počas ktorého je povolený predaj tovaru a poskytovanie služieb.
Poľnohospodárske prebytky sú rastlinné, živočíšne produkty a výrobky z vlastnej drobnej pestovateľskej alebo chovateľskej činnosti.
Povolenie na zriadenie TM a na predaj výrobkov a poskytovanie služieb na TM vydáva Obecný úrad Malinovo. Bez takéhoto povolenia je predaj výrobkov a poskytovanie služieb neoprávnené.
Pri povoľovaní zriadenia TM obec prihliada na ochranu verejného poriadku, verejný záujem, účelnosť, bezpečnosť a kultúrnosť predaja výrobkov a poskytovania služieb.
Predaj výrobkov a poskytovanie služieb na TM musí vyhovovať všeobecným, technickým, hygienickým a prevádzkovým podmienkam.
Predávať výrobky a poskytovať služby na trhových miestach možno len na základe povolenia na predaj výrobkov a poskytovanie služieb na trhovom mieste. Obec vydá povolenie na predaj výrobkov a poskytovanie služieb na trhovom mieste osobe, ktorá preukáže splnenie podmienok podľa § 9 a predloží doklady podľa odseku 5.
Povolenie na predaj výrobkov a poskytovanie služieb na trhovom mieste sa vydáva na základe žiadosti o povolenie na predaj výrobkov a poskytovanie služieb na trhovom mieste. Splnenie podmienok podľa § 9 sa preukazuje predložením:
kópie oprávnenia na podnikanie podľa osobitných predpisov, ak je žiadateľom osoba podľa § 9, písm. a); žiadateľ na žiadosť obce predloží originál oprávnenia na podnikanie na nahliadnutie,
čestného vyhlásenia žiadateľa o tom, že všetky predávané výrobky pochádzajú z jeho vlastnej pestovateľskej alebo chovateľskej činnosti alebo ide o lesné plodiny, ak je žiadateľom osoba podľa § 9, písm. b),
čestného vyhlásenia žiadateľa o tom, že všetky ním predávané výrobky sú jeho vlastné použité výrobky predávané v primeranom množstve, ak ide o žiadateľa podľa § 9, písm c).
Žiadateľ, ak je osoba podľa § 9, písm. b), preukáže, že je vlastníkom pozemku, na ktorom uskutočňuje vlastnú pestovateľskú alebo chovateľskú činnosť, alebo je nájomcom takého pozemku alebo má obdobný právny vzťah k takému pozemku, ktorý ho oprávňuje na uskutočňovanie vlastnej pestovateľskej alebo chovateľskej činnosti na tomto pozemku.
Obec môže zrušiť povolenie na predaj výrobkov a poskytovanie služieb na trhovom mieste, ak predávajúci opakovane alebo hrubo porušuje povinnosti podľa tohto zákona alebo osobitných predpisov.
Povolenie na umiestnenie prenosného predajného zariadenia na trhovisku alebo v tržnici vydáva správca trhového miesta.
Správa obecného trhoviska
Správcom trhoviska v obci Malinovo je Obecný úrad Malinovo.
Trhové dni, predajný čas a miesto trhoviska
Trhové dni a predajný čas sa stanovuje nasledovne:
piatok, ak tento deň nie je štátnym sviatkom:
v letnom období od 08:00 hod. do 12:00 hod.
v zimnom období od 09:00 hod. do 12:00 hod.
U príležitostných trhov budú trhové dni a predajný čas stanovené individuálne súčasne s povolením obce Malinovo.
Miestom trhoviska je v obci Malinovo verejné priestranstvo pri pekárni na Petőfiho ul., Malinovo.
Rozsah a podmienky predaja niektorých výrobkov na TM
Na trhových miestach sa môžu predávať produkty z vlastnej poľnohospodárskej výroby t.j. ovocie, zelenina, orechy, jedlé strukoviny, mak, zemiaky, zeleninové a kvetinové sadivo, kvetiny a lesné plody a nižšie zvlášť uvedené produkty.
Ovocie, zelenina a kvety sa môžu na trhových miestach predávať bez osvedčenia podľa osobitného zákona.
Ovocie a zelenina musia vyhovovať hygienickým požiadavkám v zmysle platných predpisov. Lesné plody i poľnohospodárske produkty musia byť očistené, zbavené hrubých nečistôt a zvädnutých listov.
Huby možno predávať len na základe osvedčenia o odbornej spôsobilosti, ktoré vydal miestne príslušný regionálny úrad verejného zdravotníctva v zmysle § 15 ods. 3 zákona č. 355/2007 Z.z. o ochrane, podpore a rozvoji verejného zdravia a o zmene a doplnení niektorých zákonov. Oprávnenie na predaj sa týka tých druhov, ktoré sú uvedené v osvedčení. Povolenie na predaj húb musí byť umiestnené na viditeľnom mieste. Voľne rastúce čerstvé huby musia byť pri predaji označené ich druhom, neporušené a nepokrájané.
Med a včelie produkty možno predávať len zdravotne bezpečné, plnené do hygienicky vyhovujúcich obalov, označené v súlade so zákonom NR SR č. 152/1995 Z.z. o potravinách v znení neskorších predpisov, vyhláškou MPRV SR č. 41/2012 Z.z. o mede v platnom znení. Trhovník musí mať svoju činnosť zaregistrovanú v zmysle ustanovení zákona č. 39/2007 Z.z. o veterinárnej starostlivosti v znení neskorších predpisov, prípadne nariadenia vlády Slovenskej republiky č. 360/2011 Z.z., ktorým sa ustanovujú hygienické požiadavky na priamy predaj a dodávanie malého množstva prvotných produktov rastlinného a živočíšneho pôvodu a dodávanie mlieka a mliečnych výrobkov konečnému spotrebiteľovi a iným maloobchodným prevádzkarniam (včelári-výrobcovia a baliarne medu), alebo zaregistrovanú podľa zákona NR SR č. 152/1995 Z.z. o potravinách v znení neskorších predpisov (len predajcovia).
Cukrovinky, oblátky, sušené ovocie a orechy.
Na trhových miestach sa môžu predávať mäso hydiny a zajacovitých (pri zabezpečení hygienických požiadaviek podľa nariadenia Európskeho parlamentu a Rady (ES) č. 852/2004 o hygiene potravín) len riadne zaregistrovaní prvovýrobcovia podľa zákona č. 39/2007 Z.z. o veterinárnej starostlivosti v znení neskorších predpisov a nariadenia vlády SR č. 360/2011 Z.z., ktorým sa ustanovujú hygienické požiadavky na priamy predaj a dodávanie malého množstva prvotných produktov rastlinného a živočíšneho pôvodu a dodávanie mlieka a mliečnych výrobkov konečnému spotrebiteľovi a iným maloobchodným prevádzkarniam. Predaj sa uskutočňuje v tržniciach a na trhoviskách, ktoré sú na tento účel vybavené chladiacimi vitrínami a pultami, prívodom tečúcej teplej vody a studenej pitnej vody, vhodnými skladovacími priestormi a ľahko čistiteľným vnútorným zariadením. Na trhových miestach je možné predávať aj mäso jatočných zvierat, hydiny, králikov a iných drobných zvierat, potraviny živočíšneho pôvodu, avšak len formou ambulantného predaja schváleného rozhodnutím Úradu verejného zdravotníctva podľa zákona č. 353/2007 Z.z. o ochrane, podpore a rozvoji verejného zdravia a o zmene a doplnení niektorých zákonov, v znení neskorších predpisov.
Potraviny musia byť pri predaji umiestnené najmenej 70 cm nad zemou, ovocie, zelenina v debnách a stojanoch.
Za zdravotnú nezávadnosť predávaných surovín a potravín zodpovedá predávajúci. Počas predaja je predávajúci povinný chrániť tovar pred znečistením a vonkajšími nepriaznivými vplyvmi.
Pri predaji rastlinného množiteľského materiálu povoleného v bode 1 tohto § VZN (osivo, sadivo) je potrebné preukázať pôvod nadobudnutia a potvrdenie o zdravotnom stave rastlinného materiálu vydané Ústredným kontrolným a skúšobným ústavom poľnohospodárskym a tento materiál musí byť výrazne označený „nevhodné pre konzum“.
Vianočné stromčeky, čečinu a výrobky z nej možno predávať len na základe potvrdenia o spôsobe ich nadobudnutia (u fyzických osôb súhlas majiteľa lesa potvrdený príslušným obecným úradom).
Predaj ovocných stromov a kríkov ako množiteľského materiálu je možný len za podmienky, že je označený štítkom s údajmi o odrode, šľachtiteľskej stanici a pod., pričom predávajúci musí mať doklad o nadobudnutí tovaru, kmeň musí byť označený farebnou bodkou - sever.
Predávajúci je povinný používať pri predaji ciachované váhy, miery, závažia, a musí mať dostatok vhodného obalového materiálu. Ak si to povaha predávaného tovaru vyžaduje, musí predávajúci používať vhodné manipulačné náradie (manipulačné kliešte a pod.).
Na TM sa môžu v stánku s trvalým stanovišťom a na príležitostných trhoch predávať tieto druhy spotrebného tovaru:
drogistický tovar,
papierenský tovar,
knihy, denná tlač a periodická tlač
drobné umelecké predmety a drobné remeselné výrobky.
tlač, tlačoviny a iné veci, ktoré ohrozujú mravnosť,
liehoviny, destiláty a spotrebiteľsky balené alkoholické nápoje, zákaz sa nevzťahuje na predaj liehovín a destilátov na príležitostných trhoch, akciách poriadaných obcou a miestnymi organizáciami,
automobily, motocykle ich súčiastky a príslušenstvo,
živé zvieratá, zákaz sa nevzťahuje na predaj sladkovodných rýb a na propagačné predajné podujatia organizované zväzmi a združeniami chovateľov zvierat pri splnení podmienky, že bolo predložené súhlasné stanovisko regionálnej veterinárnej a potravinovej správy,
surové kravské, ovčie, kozie mlieko a mliečne výrobky z nich vyrobené,
mäso jatočných zvierat, hydiny, králikov a iných drobných zvierat okrem ambulantných predajní schválených príslušným regionálnym úradom verejného zdravotníctva,
huby okrem čerstvých jedlých húb a spotrebiteľsky balených sušených húb, ktoré boli spracované v prevádzkárni, ktorá spĺňa požiadavky podľa osobitných predpisov,
všetky potraviny živočíšneho pôvodu okrem ambulantných predajní schválených príslušným regionálnym úradom verejného zdravotníctva,
lahôdkárske výrobky (výrobky studenej kuchyne) a cukrárenské výrobky s náplňou,
potraviny určené na osobitné výživové účely a pochutiny neznámeho pôvodu,
nekvalitný tovar,
tovar, pri ktorom sa nepreukáže spôsob jeho nadobudnutia alebo jeho pôvod.
Obec môže na prechodné obdobie zakázať predaj aj ďalších výrobkov a produktov
pokiaľ je to v záujme obyvateľov obce.
Druhy poskytovaných služieb na TM
pohostinské a reštauračné služby, rýchle občerstvenie a stravovanie podľa osobitných predpisov,
oprava kožených výrobkov,
montáž, oprava a údržba plastových okien
ďalšie služby pre obyvateľov na základe predchádzajúceho súhlasu obce.
V obci sa ambulantne môžu predávať:
Spotrebné výrobky, ustanovenie § 7 ods. 2 zákona č. 178/1998 Z.z. tým nie je dotknuté,
Ambulantný predaj pri cestách mimo obce Malinovo sa zakazuje.
Na TM môžu na základe povolenia predávať výrobky a poskytovať služby:
fyzické a právnické osoby oprávnené na podnikanie podľa osobitných predpisov,
fyzické osoby predávajúce rastlinné a živočíšne výrobky z vlastnej pestovateľskej alebo chovateľskej činnosti a lesné plody, len v prípade, že to nie je v rozpore s ustanoveniami Nariadenia vlády SR č. 359/2011 Z.z., ktorým sa ustanovujú požiadavky na niektoré potravinárske prevádzkárne a na malé množstvá a Nariadenia vlády SR č. 360/2011 Z.z., ktorým sa ustanovujú hygienické požiadavky na priamy predaj a dodávanie malého množstva prvotných produktov rastlinného a živočíšneho pôvodu a dodávanie mlieka a mliečnych výrobkov konečnému spotrebiteľovi a iným maloobchodným prevádzkarniam.
Predávať výrobky podľa odseku 1 písm. b), c) môžu za rovnakých podmienok i občania iných členských štátov Európskej únie.
Predaj na trhových miestach nesmú vykonávať osoby mladšie ako 18 rokov a osoby
pozbavené spôsobilosti na právne úkony alebo s obmedzením spôsobilosti na právne
úkony vo veciach súvisiacich s týmto trhovým poriadkom (Obč. zákonník).
Okrem povinností vyplývajúcich z predchádzajúcich článkov tohto VZN je predávajúci povinný:
používať elektronickú registračnú pokladňu podľa osobitných predpisov
udržiavať miesto predaja výrobkov a poskytovania služieb počas predaja v čistote, po skončení predaja zanechať predajné miesto čisté a upratané,
zreteľne označiť predávané výrobky a poskytované služby cenou, a ak je vystavený rovnaký druh tovaru vo viacerých akostných triedach aj akostnou triedou,
dodržiavať príslušné ustanovenia zákona č. 250/2007 Z z. o ochrane spotrebiteľa v znení neskorších zmien a doplnkov,
dodržiavať osobnú hygienu a hygienu predaja.
Predávajúci na trhovom mieste je povinný predložiť správcovi obecného trhoviska, správcovi trhového miesta s ambulantným predajom a orgánom dozoru:
doklad o oprávnení na podnikanie (živnostenský list – originál), povolenie na predaj výrobkov a poskytovanie služieb na trhovom mieste a preukaz totožnosti,
povolenie na užívanie predajného zariadenia a doklad o zaplatení nájomného za prenajaté predajné zariadenie alebo predajnú plochu a doklad o zaplatení poplatku za predaj na príslušný deň,
zdravotný preukaz a povolenie (súhlas) prípadne posudok príslušného orgánu úradnej kontroly potravín (regionálny úrad verejného zdravotníctva, regionálna veterinárna a potravinová správa, štátny veterinárny a potravinový ústav a pod.), ak to vyžaduje charakter predávaného tovaru a poskytovania služieb,
doklad o nadobudnutí tovaru, doklad sa nevyžaduje, ak ide o predaj vlastných použitých výrobkov medzi fyzickými osobami v primeranom množstve,
pri predaji rastlinných výrobkov z vlastnej pestovateľskej činnosti doklad, ktorý potvrdzuje, že predávané výrobky nepochádzajú z inej ako vlastnej drobnej pestovateľskej činnosti /potvrdenie o vlastníctve poľnohospodárskej pôdy a zameraní poľnohospodárskej výroby, platné na aktuálny rok/.
Pri predaji potravinárskych výrobkov , ktorých charakter vyžaduje skladovanie v chladiacom zariadení – rozhodnutie Úradu verejného zdravotníctva o schválení predaja z pojazdnej predajne.
Pri predaji potravinárskych výrobkov je povinný dodržiavať ďalšie ustanovenia zák. č. 152/1995 o potravinách a zák. č. 178/1998 § 7 odst. 1 o podmienkach predaja výrobkov a poskytovania služieb na TM.
Príslušné doklady musí mať predávajúci vždy pri sebe, inak sa vystavuje riziku uloženia pokuty alebo zákazu predaja.
Osoba oprávnená predávať výrobky na trhových miestach (§ 10) je povinná poskytnúť orgánom dozoru (§ 14) na ich požiadanie vysvetlenie o pôvode tovaru, ak tie nadobudnú podozrenie, že predávané výrobky pochádzajú z inej ako vlastnej pestovateľskej alebo chovateľskej činnosti.
Trhový poriadok zverejniť na viditeľnom mieste na obecnom trhovisku a zabezpečiť dodržiavanie trhového poriadku a ostatných podmienok pri predaji výrobkov a poskytovaní služieb.
Nesmie umožniť predaj výrobkov a poskytovanie služieb bez povolenia.
Zabezpečuje na trhovisku sústredené miesto na skladovanie odpadkov a potrebný počet kontajnerov na komunálny odpad, ktorý vznikne na trhovisku.
Zabezpečuje čistotu trhoviska počas prevádzky a po skončení stanoveného predajného času riadny pravidelný odvoz odpadkov a dôkladné vyčistenie a upratanie priestorov trhoviska.
Kontrolovať dodržiavanie trhového poriadku a ostatných podmienok pri predaji výrobkov a poskytovaní služieb.
Správca TM je oprávnený:
V prípade opakovaného nedodržiavania tohto VZN vykázať z priestorov trhového miesta predávajúceho, prípadne mu neumožniť predaj výrobkov alebo poskytovanie služieb.
Zakázať predaj výrobkov alebo poskytovania služieb fyzickej alebo právnickej osobe, ktorá bez povolenia zriadila trhové miesto alebo bez povolenia predáva výrobky a poskytuje služby.
Starostka obce Malinovo, hlavná kontrolórka obce Malinovo a poverení zamestnanci obecného úradu Malinovo.
Orgán dozoru uloží pokutu do 17 000 € fyzickej osobe – podnikateľovi alebo právnickej osobe, ktorá:
zriadila TM bez povolenia (§ 3 tohto VZN), alebo správcovi trhoviska za porušenie povinností podľa § 5 ods. 1 a 3 (zákona č. 178/1998 Z.z. ),
predáva výrobky a poskytuje služby na TM bez povolenia, alebo ktorá predáva na trhovom mieste výrobky, ktorých predaj je zakázaný (§ 7 tohto VZN) alebo ktoré nie sú určené obcou na predaj (§ 7 ods. 1 zákona 178/1998Z.z.), alebo predáva výrobky, ktoré sa môžu predávať len v prevádzkárňach tržníc, v prevádzkarňach trhovísk, v stánkoch s trvalým stanovišťom, na príležitostných trhoch, pred prevádzkarňou jej prevádzkovateľom a v pojazdných predajniach, mimo takto určených miest (§ 7 ods.2 zákona 178/1998 Z.z.),
porušila zákaz ambulantného predaja pri cestách a pri diaľniciach mimo obce.
Výnos pokút uložených Slovenskou obchodnou inšpekciou a orgánmi úradnej kontroly potravín je príjmom štátneho rozpočtu, výnos pokút uložených obcou je príjmom obce.
Orgány dozoru môžu zakázať predaj výrobkov a poskytovanie služieb na trhových miestach FO alebo PO, ktorá bez povolenia zriadila trhové miesto alebo bez povolenia predáva výrobky, alebo poskytuje služby na TM.
Toto VZN č. 5/2015 nadobúda účinnosť 15-tym dňom po zverejnení na úradnej tabuli obce.
Na tomto všeobecne záväznom nariadení č.5/2015 sa uznieslo Obecné zastupiteľstvo obce Malinovo na svojom 6.zasadnutí uznesením č.6/2015 dňa 02.07.2015.
Neoddeliteľnú súčasť tohto VZN tvorí príloha č.1, Trhový poriadok obce Malinovo.
Dňom nadobudnutia účinnosti tohto VZN sa ruší platnosť VZN č. 3/2004 o podmienkach predaja výrobkov a poskytovania služieb na trhových miestach.
V Malinove, dňa 03.07. 2015
Vyvesené: 03.07. 2015
Zvesené: 20.07. 2015
Schválené OZ uzn.č.6 /2015 dňa 02.07.2015